แจกรางวัลใหญ่เกษตรกรพักหนี้ออมเงิน
ธ.ก.ส.จูงใจเกษตรกรพักชำระหนี้ออมเงินเพิ่ม แจกรางวัล รถยนต์ รถจักรยานยนต์ ซื้อสลากธนาคาร
24 ต.ค. 2562

ธ.ก.ส.จูงใจเกษตรกรพักชำระหนี้ออมเงินเพิ่ม แจกรางวัล รถยนต์ รถจักรยานยนต์ ซื้อสลากธนาคาร
นายกษาปณ์ เงินรวง ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.ตั้งเป้าหมายดึงเกษตรกรที่ได้รับการลดดอกเบี้ยเงินกู้ และพักหนี้ 3 ปี ตามมาตรการลดภาระหนี้เพื่อสนับสนุนการปฏิรูปภาคการเกษตรตามแนวทางประชารัฐ จำนวน 3.81 ล้านราย ให้นำเงินที่ได้รับจากการพักหนี้ เปลี่ยนเข้ามาร่วมโครงการออมเงินเพื่อลดภาระหนี้กับทวีโชคให้มากขึ้น โดยตั้งเป้าหมายมีการออมเพิ่มขึ้นอย่างน้อยรายละ 1,000 บาทต่อปี หรือทำให้ภาพรวมเงินออมเกษตรกรเพิ่มขึ้นไม่ต่ำกว่า 3,810 ล้านบาทต่อปี
สำหรับสิทธิประโยชน์ที่เกษตรกรจะได้รับจากโครงการออมเงินเพื่อลดภาระหนี้กับทวีโชค นอกจากจะได้รับดอกเบี้ยเงินฝาก 0.7% ต่อปี ยังมีสิทธิได้รับรางวัลทวีโชคระดับจังหวัดปีละ 2 ครั้ง และระดับประเทศอีกปีละ 1 ครั้ง ตลอดจนมีสิทธิ์ลุ้นรับรางวัลพิเศษเพิ่มเติม อาทิ รถกระบะโตโยต้า 5 คัน รถจักรยานยนต์ 48 คัน เพียงออมเงินครบทุก 1,000 บาท และคงเงินไว้ในบัญชีติดต่อกันตั้งแต่ 6 เดือนขึ้นไปนอกจากนี้ ผู้ได้รับสิทธิ์จับรางวัลในรอบพิเศษจะแบ่งเป็น 3 รอบ รอบแรกออมตั้งแต่วันที่ 1 ส.ค. 2561 – 31 ก.ค. 2562 ซึ่งมีผู้เข้าเกณฑ์และได้รับสิทธิ์จับรางวัลกว่า 370,917 ราย จำนวนเงินออม 6,000 ล้านบาท มีกำหนดจับรางวัลในวันที่ 1 พ.ย. 2562 ตรงกับวันสถาปนาของ ธ.ก.ส. ส่วนรอบต่อไป กำหนดรอบออมตั้งแต่วันที่ 1 ส.ค. 2562 – 31 ก.ค. 2563 และรอบที่ 3 วันที่ 1 ส.ค. 2563 – 31 ก.ค. 2564
ธ.ก.ส. ยังจัดให้มีการจับรางวัล กรมธรรม์ นำโชค ให้กับเกษตรกรและครอบครัวเกษตรกรลูกค้าที่ฝากใหม่และต่ออายุหรือส่งชำระงวดถัดไปให้รับความคุ้มครองต่อเนื่องตั้งแต่วันที่ 1 ก.ย. 2561 – 31 ส.ค. 2562 ของผลิตภัณฑ์เงินฝากสงเคราะห์ชีวิตทุกผลิตภัณฑ์ โดยได้รับสิทธิ์จับรางวัล 1 สิทธิ์ ต่อ 1 ผลิตภัณฑ์ ซึ่งครั้งนี้มีลูกค้าที่ได้รับสิทธิ์กว่า 2.3 ล้านกรมธรรม์ กำหนดจับรางวัลในวันที่ 1 พ.ย.62 เช่นกัน โดยมีรางวัลอาทิ รถยนต์โตโยต้า ฟอร์จูเนอร์ รถกระบะ รถจักรยายนต์